CELEX: 32011R0896
Language: mt
Date: 2011-09-02 00:00:00
Title: Regolament ta’ Implimentazzjoni tal-Kummissjoni (UE) Nru 896/2011 tat- 2 ta’ Settembru 2011 dwar il-klassifikazzjoni ta' ċerti prodotti fin-Nomenklatura Magħquda

8.9.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 231/7
            
         REGOLAMENT TA’ IMPLIMENTAZZJONI TAL-KUMMISSJONI (UE) Nru 896/2011
   tat-2 ta’ Settembru 2011
   dwar il-klassifikazzjoni ta' ċerti prodotti fin-Nomenklatura Magħquda
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KEE) Nru 2658/87 tat-23 ta' Lulju 1987, dwar in-nomenklatura tat-tariffa u l-istatistika u dwar it-Tariffa Doganali Komuni ta' Dwana (1), u b’mod partikolari l-Artikolu 9(1)(a) tiegħu,
   Billi:
   
               (1)
            
            
               Sabiex tiġi żgurata applikazzjoni uniformi tan-Nomenklatura Magħquda mehmuża mar-Regolament (KEE) Nru 2658/87, huwa neċessarju li jiġu adottati miżuri li jikkonċernaw il-klassifikazzjoni tal-prodotti msemmija fl-Anness ta' dan ir-Regolament.
            
         
               (2)
            
            
               Ir-Regolament (KEE) Nru 2658/87 stabbilixxa r-regoli ġenerali għall-interpretazzjoni tan-Nomenklatura Magħquda. Dawk ir-regoli japplikaw ukoll għal kwalunkwe nomenklatura oħra li hija bbażata, parzjalment jew kollha kemm hi fuqha, jew li żżid kwalunkwe suddiviżjoni magħha u li hija stabbilita minn dispożizzjonijiet speċifiċi tal-Unjoni, bil-għan tal-applikazzjoni ta’ tariffa u miżuri oħra relatati mal-kummerċ tal-oġġetti.
            
         
               (3)
            
            
               Skont dawk ir-regoli ġenerali, il-prodotti msemmija fil-kolonna (1) tat-tabella mniżżla fl-Anness għandhom jiġu kklassifikati taħt il-kodiċi tan-NM indikat fil-kolonna (2), minħabba r-raġunijiet stabbiliti fil-kolonna (3) ta' dik it-tabella.
            
         
               (4)
            
            
               Huwa xieraq li jkun stiplulat li tagħrif tariffarju li jorbot u li jkun inħareġ mill-awtoritajiet doganali tal-Istati Membri, li hu marbut mal-klassifikazzjoni tal-prodotti fin-Nomenklatura Magħquda, iżda li mhuwiex skont dan ir-Regolament jista', għal perjodu ta' tliet xhur, ikompli jkun invokat mid-detentur, skont l-Artikolu 12(6) tar-Regolament tal-Kunsill (KEE) Nru 2913/92 tat-12 ta' Ottubru 1992 li jwaqqaf il-Kodiċi Doganali tal-Komunità (2).
            
         
               (5)
            
            
               Il-miżuri previsti f'dan ir-Regolament tfasslu b’konformità mal-opinjoni tal-Kumitat tal-Kodiċi Doganali,
            
         ADOTTAT DAN IR-REGOLAMENT:
   Artikolu 1
   Il-prodotti deskritti fil-kolonna (1) tat-tabella kif tidher fl-Anness għandhom ikunu klassifikati fi ħdan in-Nomenklatura Magħquda taħt il-kodiċi tan-NM indikat fil-kolonna (2) ta' dik it-tabella.
   Artikolu 2
   Informazzjoni tariffarja li torbot maħruġa mill-awtoritajiet doganali tal-Istati Membri, li mhix konformi ma' dan ir-Regolament, tista' tibqa’ tkun invokata għal perjodu ta' tliet xhur taħt l-Artikolu 12(6) tar-Regolament (KEE) Nru 2913/92.
   Artikolu 3
   Dan ir-Regolament għandu jidħol fis-seħħ fl-għoxrin ġurnata wara dik tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jkun vinkolanti fl-intier tiegħu, u direttament applikabbli fl-Istati Membri kollha.
      Magħmul fi Brussell, it-2 ta’ Settembru 2011.
      
         
            Għall-Kummissjoni, f'isem il-President,
         Algirdas ŠEMETA
         
            Membru tal-Kummissjoni
         
      
   
   
      (1)  ĠU L 256, 7.9.1987, p. 1.
   
      (2)  ĠU L 302, 19.10.1992, p. 1.
   
      ANNESS
      
                  Deskrizzjoni tal-prodotti
               
               
                  Klassifikazzjoni
                  (Kodiċi tan-NM)
               
               
                  Raġunijiet
               
            
                  (1)
               
               
                  (2)
               
               
                  (3)
               
            
                  Tejps retroriflettivi li jillaminaw maħsuba biex jiġu applikati fuq ħwejjeġ ta' sikurezza u uniformijiet permezz ta' kolla attivata bis-sħana.
                  Il-prodott għandu ħxuna ta' 140-155 μm (il-folja protettiva tal-karta mhijiex inkluża) u huwa magħmul minn dawn is-saffi li ġejjin:
                  
                              —
                           
                           
                              60-70 μm ta' mikrosferi tal-ħġieġ b'mera metallika fuq naħa waħda, marbuta b'elastomer tal-poli(butadien-ko-akrilonitril) (il-ħxuna ta' dak l-elastomer hija 15-20 μm),
                           
                        
                              —
                           
                           
                              80-85 μm ta' kolla tal-poliester attivata bis-sħana, u
                           
                        
                              —
                           
                           
                              folja protettiva tal-karta li għandha titneħħa qabel tintuża.
                           
                        Il-prodott huwa ppreżentat fi strippi individwali jew f'rollijiet.
               
               
                  4008 21 90 
               
               
                  Il-Klassifikazzjoni hija stabbilita mir-Regoli Ġenerali 1, 3 (b) u 6 għall-interpretazzjoni tan-Nomenklatura Magħquda, in-Noti 1 u 9 tal-kapitolu 40 kif ukoll il-kliem tal-kodiċijiet NM 4008 , 4008 21  u 4008 21 90 .
                  Il-prodott hu magħmul minn saffi differenti ta' komponenti u għalhekk għandu jiġi kklassifikat skont il-materjali kostitwenti li jagħtu l-prodott il-karattru essenzjali tiegħu.
                  Ir-rwol tal-mikrosferi tal-ħġieġ huwa importanti fil-proċess retroriflettiv, iżda klassifikazzjoni taħt l-intestatura 7018  bħala mikrosferi tal-ħġieġ hija eskluża għaliex ir-rwol tal-elastomer, li jżomm il-mikrosferi tal-ħġieġ fil-pożizzjoni, huwa predominanti.
                  Minkejja li s-saff tal-poliester huwa l-eħxen saff, klassifikazzjoni taħt l-intestatura 3920  bħala folja ta' polimer termoplastiku hija eskluża għaliex l-elastomer, li fih huma inkorporati l-mikrosferi tal-ħġieġ, huwa l-element l-iktar essenzjali għall-koeżjoni tal-mikrosferi tal-ħġieġ u għalhekk, jagħti l-proprjetajiet retroriflettivi tiegħu lill-prodott.
                  Peress li l-elastomer jagħti lill-prodott il-karattru essenzjali tiegħu għalhekk għandu jiġi kklassifikat, f’konformità mar-Regola Ġenerali 3 (b), taħt l-intestatura 4008  bħala pjanċa, folji, strippa ta’ gomma vulkanizzata għajr gomma iebsa.